**„Minu salapäevik“**

Teema: Paroolid

Vanuseaste: 2.-3. klassi õpilased

Aeg: 45 min

**Tunni eesmärgid**

* Õpilane teab mida tähendavad mõisted *konto* ja *parool*
* Õpilane mõistab keerulise parooli loomise vajalikkust
* Õpilane oskab luua salajase ja keerulise parooli, mida tal endal on lihtne meenutada

**Eelteadmised**: kontseptsioon parooli olemasolust (nt mängukeskkonda konto loomisel).

**Vahendid** õpetajale : lukuga päevik, märkmik , võtmed, kriit ja tahvel, kleepsud

õpilastele: paber, viltpliiatsid, sedelid

Mängu **Salapäevik** kirjeldus

Õpetaja annab kahele poisile päevikud, üks neist on lukuga kinni, üks lahti ja mitmele poisile erinevad võtmed ning ühele tüdrukule nn õige võtme.

Õpetaja: *Juhtus niisugune lugu, et poisid leidsid klassi sahtlist kahe tüdruku isiklikudmärkmikud , nad tahtsid kangesti teada, mis neis kirjas on. Uudishimu oli nii suur, et kellelegi ei tulnud pähe mõte,* *et võõraid märkmikke lugeda pole ilus. Meie mängime praegu kohe sellesama loo koos läbi.*

*Kes saab teada, mis päevikus* *kirjas on?* (Poisid püüavad päevikuid avada, ühel see õnnestub, sest päevik pole lukustatud. Ta loeb esimeselt leheküljelt: *mulle meeldib meie klassi Kasper*).

Õpetaja: *Arvata võib, et selle päeviku omanik on väga õnnetu, et poisid tema saladuse teada said. Kes aga saavad teist päevikut lugeda – eks ikka see, kel on võti. Tulge siia need poisid, kes said võtmed!* *Proovige!* (lapsed proovivad võtmeid, kuid päevik ei avane ).

Õpetaja*: Iga luku teeb lahti vaid õige võti, seda õiget hoiab aga tüdruk ainult oma käe*s.  *Tüdruk, tule tee oma päevik lahti!* (tüdruk tuleb ja avab päeviku).

|  |  |  |  |
| --- | --- | --- | --- |
| Tunni osa | Tegevuse kirjeldus | Meetod  Olulised märkused | Aeg |
| **Evokatsioon** e häälestus | *Õpetaja jagab rollid ja juhib mängu.*  Õpetaja teeb kokkuvõtte*: Nii nagu peame oma salamärkmikke hoidma luku taga, nii peaksime hoidma ka oma arvutit lukus. Ainult, et arvuti võtmeks on paroolid. Paroolideks on tähtede ja* *numbrite kombinatsioonid. Ja need ,,võtmed“ on sellepärast väga head, et neid ei pea ostma, vaid saame igaüks ise välja mõelda.* | Mäng *Salapäevik* | 10 min |
| **Teema arendus** Tunni teema teatamine  **Evokatsioon** e  tagasisside  Hindamine | Täna räägime sellest, kes kasutavad kodus või koolis arvutit, mis on konto ja missugune peaks olema parool, mida keegi teine ära ei arvaks.  Mida sa teed internetis?  Mida teevad seal sinu arvates vanemad inimesed, sh õpetaja?  Mida on internetis toredat, mida kasulikku oled sealt leidnud?  Kas teie ja teie vanemad tunnevad end internetis hästi või on kellelgi ka midagi halba juhtunud?  Mis on konto? Konto on sinu isiklik ,,ruum“ arvutis või mängus või kuskil suhtlusportaalis  Selleks, et midagi halba ei juhtuks, et keegi sinu teadmata sinu kontot ei kasutaks, peab neid kaitsma paroolidega. Paroolide all mõtleme kahte asja – **kasutajanime** ning **salasõna**.  Enamasti küsib arvuti meilt sisse logimisel nii: sisesta kasutajanimi ja parool. Kasutajanime sisestamisel näeme seda sõna, mida me sisse tipime. Parooli sisestades me aga ise tähti ega sõnu ei näe, vaid näeme tärne või tähekesi. Kui sisestasime õiged paroolid, lubab arvuti meil edasi tegutseda, kui sisestasime aga midagi valesti, edasi tegutseda ei saa.  Nii nagu ukselukud on tänapäeval väga keerulised, nii on üks hea parool ka nii keeruline, et võõrad inimesed seda ära arvata ei oska. Sulle endale aga peab parool hästi meelde jääma. Ühes heas paroolis on osa tähti suured ja osa väikesed ning lisaks on ka numbrid. Üks poiss, kelle nimi oli Andres Kuusk tegi endale niisuguse parooli: andreskuusk. Mis sa arvad , kas see on turvaline? Tema vend tegi aga niisuguse: 7Kitsetalle . Kas see on hea ja turvaline parool?    Miks? (sest sisaldab numbrit, suurt tähte ja on kergesti meeldejääv, sest on ühe muinasjutu pealkiri)  Nüüd teeme ühe väikse harjutuse.  Vaatame filmi Jänkujuss <http://youtu.be/MCq4bl8C3Go>  Arutelu filmi teemal  Missugune on hea parool? (pikkus, suur täht, number)  Kellele võib paroole kasutada anda?  Kuidas pean paroole hoidma?  **Isikliku näidisparooli koostamine**  (igale lapsele anda sedel, kuhu saab kirjutada oma väljamõeldud parooli)  Enesekontroll: õpetaja ütleb hea parooli tunnuse ja õpilane teeb sedelile plussi, kui see tunnus on tema paroolis olemas.  Tunnused:   1. parool on vähemalt 8täheline 2. Paroolis on suur täht 3. Paroolis on number 4. Parool jääb hästi meelde, sest on seotud muinasjutu või luuletuse või muu sulle tuntud asjaga     Kui lapse sedelil on neli plussi - väga tubli  kolm plussi – tubli  kaks plussi – ole hoolsam | Vestlus  Tahvlile *salasõna*  *parool*  Tahvlile *andreskuusk*  Tahvlile *7Kitsetalle*  Jooni olulised kohad paroolis alla!  *http://www.targaltinternetis.ee/wp-content/uploads/2011/10/salasona1.htm*  Väga tublid ja tublid saavad kleepsu | 25 min  10 min |

Paketi on koostanud Targalt internetis koolitusjuht ja Harkujärve Kooli direktor Külli Riistop  
 [kylli.riistop@tiigrihype.ee](mailto:kylli.riistop@tiigrihype.ee)